정조 20년
丙辰七月十九日卯時上御熙政堂親臨都政入侍時行都承旨李冕膺行左承旨李亨元行右承旨洪仁浩左副承旨金祖淳右副承旨金勉柱同副承旨朴宗來假注書曺錫中黃基天記注官金良倜記事官吳泰曾檢校待敎沈象奎徐有榘吏曹判書金載瓚參判黃昇源正郞李運行申光岳佐郞尹愭李明孚行兵曹判書趙宗鉉參判尹弼秉參議李尙度參知吳泰賢正郞鄭晩錫呂駿永南達孫南涑佐郞趙台榮李海淸金景煥金秀臣以次進伏訖上命書傳敎曰忠臣淸白吏子孫軍功人西北松都人依例收用又命書傳敎曰守令及兩銓初仕皆令各別擇差載瓚曰今日都政三堂當備員而參議韓晩裕病不進令政院卽爲牌招同參何如上曰許遞今日政差出待下批牌招察任同參政事可也載瓚曰今都目大政各歧仕滿應遷者相避及未準朔監察禁府都事戶曹刑曹工曹漢城府郞官平市署官員五部令各司久任時推人員竝擬何如上曰依爲之出擧條載瓚曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今春夏等褒貶不得爲之故當出六品者未免積滯依例遷轉何如上曰依爲之出擧條載瓚曰守令多窠今當差出而未準朔禁軍將及營將邊將虞候中軍都事守令察訪竝擬何如上曰依爲之出擧條載瓚曰蔭仕六品官之陞五品者每於過都政後照擬而見今在職者絶無經一考之人五品官無以推移備擬未經一考之人依例勿拘陞擬何如上曰依爲之出擧條宗鉉曰名道營將中軍虞候邊地僉使今當差出而擬望之人乏少未準朔禁軍將及守令竝擬何如上曰依爲之出擧條宗鉉曰神光僉使龍媒僉使瓜滿在於十月都政旣退於今月則依例差代何如上曰依爲之出擧條冕膺曰凡朝臣入侍命下之後進詣閤外則自典設司排設遮日自是舊例而近年以來每於詣閤之時成班於門閾之內便成謬規亦甚苟艱自今以後申飭典設司以爲復舊例擧行之地何如上曰依爲之出擧條冕膺曰弘文提學閔鍾顯旣已承牌奎章閣提學沈煥之藝文提學具庠竝卽牌招以爲同參考試何如上曰依爲之出擧條冕膺曰工曹正郞望筒誤以佐郞書入至於受點臣之矇然捧入不勝惶悚而望筒誤書殊涉不察原望筒改付標以入吏曹判書金載瓚推考何如上曰依爲之出擧條冕膺曰敦寧主簿金復光今春夏等褒貶居中而擬入於慶基殿令望至於受點居中人之右職陞敍有違格例事極未安吏曹判書金載瓚推考原望筒勿施何如上曰依爲之出擧條仁浩曰合辭方張之時兩司無詣臺之員事甚未安今日政新除授兩司諸臺竝卽牌招何如上曰依爲之出擧條上命書榻敎曰奎章閣提學沈煥之藝文提學具庠更爲牌招上命書傳敎曰右副承旨持此御題與弘文提學偕往泮宮試取以來上命書傳敎曰親政時銓堂當爲備員不可以山林遲待其上來在外吏曹參議李城輔許遞上命書傳敎曰每閱忠武全書見鹿島萬戶鄭運事未嘗不拊髀興歎使伊人不有雲臺之戰何以致鳥梁之捷唐浦之勝乎薄暮層溟促櫓先登使遮海之賊艘不能相抗而運則殉矣似此忠勇求之史牒罕與爲比者此猶在運爲一節慷慨憤迫勸起忠武卽此人特以乘障之士微而未闡尙無錫諡之典豈可但以欠典闕事謂哉向訪其孫先令軍門付祿其後竝與復職而未聞有收錄之擧矧當大政豈可虛過雲臺卽釜山地方也御營廳把摠鄭爀今日政釜山僉使作窠差送而故萬戶鄭運特贈兵曹判書仍令弘文館議美諡俾朝家樹風勵俗之擧無有有勢無勢之別上命書傳敎曰前承旨蔡弘遠吏曹參議除授牌招參政吏曹參議蔡弘遠牌不進罷職傳旨上命書傳敎曰大臣尙未差可勢難强迫許遞前望單子入之待下批牌招察任上命書傳敎曰今日政新除授吏兵曹堂郞先入侍後謝恩上命書傳敎曰兵曹正郞沈鎜先汰後拿上命書榻敎曰未肅拜都摠都事尹之謙改差上命書傳敎曰島邑遞來之後欲爲召問今適詣臺持平南涑使之入侍賤臣承命出與持平南涑偕入進伏上曰濟州事何爲而至其然也涑曰濟州歉荒挽近所罕草根木實皆不成熟民事竟至於莫可收拾之境而罔非臣奉職無狀之致也上曰有情勢則言情勢有避嫌則言避嫌斯速出場可也涑曰臣於見職本無一分堪承之望而海島歉荒積犯不善對揚之罪特以人微而倖逭其在廉防不敢抗顔於淸塗也明矣召牌之下未卽承膺致勤飭敎臣滿心慙惶無地自容以此情踪其何敢一刻晏然於臺次乎請命遞斥臣職上曰依啓出擧條上曰誤書望筒兵郞拿處其代以南涑爲之先入侍後謝恩上曰兵曹多有散點者兵判年衰當暑精神未易照檢得當久勤諸窠出而釐正以入可也宗鉉承命出冕膺曰曺錫中黃基天以上下注書察任則實注書非特敎而登筵似違格例矣上曰然則實注書持來兩注書中一鍮硯記事察任一注書以前注書書正書都目可也上曰注書望必以年多榜久者擬入可也賤臣承命出以閔命爀朴宗京擬入上命書傳敎曰親政時注書尙瑞院官員依例陞六上命書榻敎曰楚山府使勿拘文武交差可合蘇弊人拔例擬入事以法聖僉使望筒上命書傳敎曰見其肥憊難以駕海可堪邊地僉使中換差上命書傳敎曰飭已施以承宣事罷職諸人竝敍用上命書傳敎曰靈巖素稱難治新除郡守與蔭官郡守縣令縣監中以有聲績人另擇相換事分付上命書榻敎曰興德昆陽光陽依靈巖例蔭倅中相換相換蔭倅自到任日計朔以爲久任責成之地事以軍資直長望筒上命書傳敎曰年太淺本府直長加設權陞更待數年依例調用事分付此望筒還給更爲擬入上命書榻敎曰今日政訓鍊正不得外遷新除定平府使改差其代次次作窠擬入上命書傳敎曰永陵令李憲泰復職時亦有下敎而至今沈屈今日政當窠調用事分付上命書榻敎曰摠管中亞將人許遞上命書傳敎曰胄筵多藉博洽之力其可忘乎間經淹滯滄浪不須問近於編較之役復責宿趼見其時登筵席髮白衰甚豈謂之償博乎前承旨李義駿摠管見窠今日政陞品擬入事分付上命書榻敎曰豐基郡守洪大協今日政內移其代蔭官積仕之人次次收用事上命書榻敎曰在外敦寧都正改差今日政差出事上命書傳敎曰予視達城家仰追先朝視慶恩家之聖意達城奉祀孫徐日輔尙今潦倒於郞潛殊非處故右尹金九衍諸人之故事敦寧判官徐日輔今日政陞資調用上命書傳敎曰居家行誼劬躬實蹟能傳誦於鄕黨州閭之間予甚嘉之況以文靖文莊乃家之孫繼乃祖之訓者尤豈不奇且貴乎苟欲奬用豈可循常司饔主簿金壽祖司圃別提鄭宗魯別例試用之方令銓曹知悉上命書傳敎曰用人之道無方所然後庶能籲俊亦可代工爲今之計須令一切相反於慣眼習耳之事爲矯習俗滌染汚砥礪刮劘之方爾等之特置法從之列豈特求其老成人典刑也聞有所存欲叩其實以爲資益之一助新除授司憲府持平金壽祖鄭宗魯斯速乘馹上來事下諭于兩道道臣俾卽知委以舒川郡守望筒上曰曾經副正人中擬入上命書傳敎曰山林外未肅拜呈告兩司竝許遞以南正和拿處傳旨上命書傳敎曰聞是今政出六姑爲分揀上命書傳敎曰今政兩南土南臺西北松都各有臺通獨於沁都一府闕焉是府爲西門保障朝家所以恃之者不但以分司之重也然而科宦無人殊甚慨惜昨年別爲設科蓋出慰悅之意兼寓振拔之方而土着故家未免遺珠尙今不忘于心再明何日又況黃忠烈追祔祭文與崔忠壯諡誥七義士贈牒齎行俱在於再明大抵忠烈以是府之人克樹大節輝人耳目其後孫之居在是地者豈可不收而錄之今日政初仕調用而忠烈之追享灣祠猶且義起而爲之則本府忠烈祠使忠烈不預共享之列則烏在乎祠號諡號之暗合而嘗聞雖非府人亦多一體躋祀云一時流寓之人猶然況黃忠烈之爲是祠主人乎忠烈公黃一皓特令該曹涓日治升於江都忠烈祠職是宗伯兼綰文任令弘文提學閔鍾顯摭實撰記揭于祠楣首載傳敎及祭文因此聞禮判言忠烈家後孫將往義州參顯忠祠致祭而貧難自致云所經營邑優給糧資及鋪馬事分付神皇忌辰望拜禮在再明再明則勢不得釐正參班之家而京兆文蹟詳略不叶於公論取捨亦欠依據云禮判就議右相作一成憲仍令京兆以此爲式上命書傳敎曰今日政守令邊將初仕皆令明日待令科次入侍時賤臣承命出與弘文提學閔鍾顯檢校待敎沈象奎副校理鄭東榦偕入進伏上曰吏曹都目中尙瑞副直長社稷令吏批末仕中一窠似漏落不出吏判未及出去前爾其往問賤臣承命出傳回奏曰臣果照檢不到遺忘未出矣上曰是豈成說乎然則初仕一窠當出速擬以入賤臣承命出傳考券訖上命書傳敎曰七日製居首三下一生員洪聖肇給一分之次三下二生員權中敏給紙一卷筆二枝墨一笏之次三下三進士申頤朝給紙一卷之次三下四進士朴喜進給筆一枝墨一笏上命書榻敎曰七日製入格儒生明日待令行禮曹判書閔鍾顯曰凡廟社殿宮動駕日出宮時前後部鼓吹陳而不作還宮時始爲振作矣若於一日內竝爲動駕於諸處而若於所重處先已行禮則禮成之後當爲如例樂作此後則依聖敎以此磨鍊於儀注而社稷祈穀大祭後仍詣宗廟展謁時則以樂作磨諫宗廟展謁後仍詣永禧殿時陳而不作事亦爲定式此外動駕時則別無掣礙之端故敢此仰達矣上曰依爲之出擧條仍命退諸臣以此退出